Regstellende aksie: Solidariteit sê Tshwane minag hofbevelDie vakbond Solidariteit het die Tshwane-munisipaliteit Woensdag van minagting van die hof beskuldig, nadat die munisipaliteit sonder rede ŉ werksonderhoud met ŉ wit werknemer gekanselleer het ondanks ŉ hofbevel. Solidariteit sê dié onderhoud met die Solidariteit-lid, Marco de Sampaio, moes ingevolge ŉ bevel van die arbeidshof voor die einde van November gehou word en sou vanoggend plaasvind. Die vakbond sê dit is egter sonder enige rede gekanselleer sonder om dit te herskeduleer. Solidariteit het vroeër vandeesmaand ŉ oorwinning namens De Sampaio teen die Tshwane-munisipaliteit oor die onbillike toepassing van regstellende aksie beklink. Ingevolge die hofbevel, wat ná ŉ skikking tussen die partye gegee is, mag gelyke indiensneming nie as ŉ kriterium vir die vul van die pos waarvoor De Sampaio aansoek gedoen het, gebruik word nie. Die hof het ook beveel dat De Sampaio op die kortlys vir die vakante pos geplaas en vir ŉ onderhoud genooi moet word. Die hof het verder beslis dat die kandidate se ondervinding, kwalifikasies en bevoegdheid die enigste kriteria is wat in ag geneem mag word. Volgens Solidariteit het het die munisipaliteit daarbenewens ingestem dat die pos nie langer vakant gelaat sal word nie en daar dus ŉ aanstelling ná die onderhoude gemaak sal word. De Sampaio het in September vanjaar vir die vierde keer aansoek gedoen vir die pos van adjunkdirekteur van stelselontwikkeling in die departement van water en sanitasie by die munisipaliteit. Hy neem reeds die afgelope drie jaar in dié pos waar. Hy is egter elke keer, weens die onbillike toepassing van regstellende aksie, nie oorweeg nie en die pos is vakant gelaat.